 Wuxuu Eebbe faray Nabiga inuu u sheego dadka inuusan hananin khaznadda Eebbe, waxa maqanna ogayn, malagna ahayn, ee uu raaci uun Xaqa loo waxyooday, mana sinna indhoole iyo wax arke, waana in wax la fiiriyo si Xaqa loo rumeeyo, Quraanka yuuna Nabigu naxariis iyo nabadgalyo Eebbe korkiisa ha yeelee ugu digi jiray dadka ka cabsan in Eebbe loo soo kulmiyo iyagoon helayn gargaare iyo shafeece kasoo hadhay inay dhawrsadaan, wuxuuna Eebbe ka reebay Nabiga inuu eryo kuwa Eebbe caabudi had iyo jeer iyagoo dooni wajigiisa, illeen xisaabtooda ma saarra korkiisee, xisaabtiisana ma saarra korkoodee, hadduu fogeeyana uu noqon mid Xaqa ka leexday, Nabiguna naxariis iyo nabadgalyo Eebbe korkiisa ha yeelee waa ka fog yahay inuu fogeeyo kuwa Xaqa rumeeyey ee waxaa lagu quusin gaalada doonaysa inay isku dayaan inay kala fogeeyaan Nabiga iyo muminiinta, aayaduna waxay soo degtay mar Nabiga ay la joogeen Suhayl, Bilaal iyo Cammaar oo gaaladii Qureysheed ku dhaheen Nabiga, Ma kuwanaa Eebbe naga doortay? 